ทองคำปิดร่วง 10.4 ดอลล์
สัญญาทองคำตลาดนิวยอร์กปิดร่วงลง 10.4 ดอลล์ หลังดอลล์แข็ง,เฟดเมินใช้ QE3
13 ก.ค. 2555

สัญญาทองคำตลาดนิวยอร์กปิดร่วงลง 10.4 ดอลล์ หลังดอลล์แข็ง,เฟดเมินใช้ QE3
สัญญาทองคำตลาด COMEX (Commodity Exchange) ส่งมอบเดือนส.ค.ร่วงลง 10.4 ดอลลาร์ หรือ 0.66% ปิดที่ 1,565.3 ดอลลาร์/ออนซ์ 
สัญญาทองคำร่วงลงติดต่อกัน 3 วันทำการ หลังจากเฟดไม่ได้ส่งสัญญาณการใช้มาตรการ QE3 เหมือนกับที่ตลาดคาดการณ์ไว้ นอกจากนี้ สัญญาทองคำยังได้รับแรงกดดันมากขึ้นจากสกุลเงินดอลลาร์สหรัฐที่แข็งค่าขึ้น 
ทั้งนี้ รายงานการประชุมของคณะกรรมการกำหนดนโยบายของเฟด (เอฟโอเอ็มซี) ไม่ได้ส่งสัญญาณว่าจะมีการใช้มาตรการ QE3 โดยเฟดเพียงแต่ประกาศขยายเวลาการใช้มาตรการ Operation Twist ไปจนถึงสิ้นปี 2555 ด้วยการขยายระยะเวลาการใช้มาตรการ Operation Twist ด้วยการซื้อพันธบัตรระยะยาวของรัฐบาลสหรัฐที่มีอายุตั้งแต่ 6 ปีขึ้นไปในวงเงิน 2.67 แสนล้านดอลลาร์ และขายพันธบัตรระยะสั้นประเภทที่มีอายุไม่เกิน 3 ปีในวงเงินเท่ากัน เพื่อที่จะฉุดอัตราดอกเบี้ยระยะยาวให้ปรับตัวลดลง
ในช่วงเวลาที่ผ่านมานั้น สัญญาทองคำได้รับแรงหนุนจากการอัดฉีดสภาพคล่องของเฟดครั้งที่ผ่านๆมา เนื่องจากนักลงทุนบางส่วนได้หันมาซื้อทองเพื่อหลีกเลี่ยงความเสี่ยงด้านเงินเฟ้อที่เป็นผลพวงจากการใช้มาตรการผ่อนคลายต่างๆ